ଦୁଇଦିନ ଉପାସ ରହିବାପରେ ଆରମ୍ଭ ହେଲା ମହାପ୍ରଭୁ ଲିଙ୍ଗରାଜଙ୍କର ନୀତି କାନ୍ତି - Prameya News7\nଦୁଇଦିନ ଉପାସ ରହିବାପରେ ଆରମ୍ଭ ହେଲା ମହାପ୍ରଭୁ ଲିଙ୍ଗରାଜଙ୍କର ନୀତି କାନ୍ତି\n4/09/2019 at 6:47 PM\nଭୁବନେଶ୍ୱର ୪।୯- ପାଖାପାଖି ୨ଦିନ ଉପାସରେ ରହିବା ପରେ ମହାପ୍ରଭୁ ଲିଙ୍ଗରାଜଙ୍କ ନୀତିକାନ୍ତି ଆରମ୍ଭ ହୋଇଛି । ଜମି ବିବାଦକୁ ନେଇ ସେବାୟକ ଗୋଷ୍ଠୀ ମୁହାଁମୁହିଁ ହୋଇଥିବା ବେଳେ ଶେଷରେ ଦେବୋତ୍ତର କମିଶନଙ୍କ ହସ୍ତକ୍ଷେପ ପରେ ଠାକୁରଙ୍କ ନୀତି କରିବାକୁ ସେବାୟତ ରାଜି ହୋଇଛନ୍ତି ।\n। ୩୬ଘଣ୍ଟା କାଳ ଏକାମ୍ର କ୍ଷେତ୍ରର ସ୍ବୟଂ ଅଧିଶ୍ବର ମହାପ୍ରଭୁ ଲିଙ୍ଗରାଜଙ୍କୁ ଖାଡ଼ା ଉପାସ ରଖିଦେଲେ । ଏମିତିକି ମଙ୍ଗଳବାର ନୂଆଁଖାଇରେ ମଧ୍ୟ ମହାପ୍ରଭୁଙ୍କ ପାଖରେ ଭୋଗ ଲାଗିଲାନି । ବୁଧବାର ସୋମନାଥ ବ୍ରତରେ ବି ସାରା ଦିନ ଅଖିଆ ଅପିଆ ହୋଇ ବସି ରହିବାକୁ ପଡ଼ିଲା । ଅପରାହ୍ଣ ୪ଟା ବେଳକୁ ଜିଦ୍ରେ ଅଟଳ ସେବାୟତ ଗୋଷ୍ଠୀଙ୍କ ମନ ମାନିଲା ଆଉ ଆରମ୍ଭ ହେଲା ଠାକୁରଙ୍କ ନୀତିକାନ୍ତି । ଘଟଣା ଯାହା ବି ହେଉନା କାହିଁକି । ଏଠି ଏୟା ବୁଝିବାକୁ ହେବ ଯେ, ସେବାୟତ ଦୟା କଲେ ଠାକୁର ଖାଇବେ ନହେଲେ ଘଣ୍ଟା ଘଣ୍ଟା ଧରି ଠାକୁରଙ୍କୁ ଉପାସରେ ରହିବାକୁ ପଡ଼ିବ ।\nଜମି କାହାର ? ଲଢ଼ୁଛି କିଏ ? ଆଉ ଯାହାଙ୍କର ଜମି ତାଙ୍କୁ ଦିନ ଦିନ ଉପାସରରେ ରଖି ଚାଲିଛି ବାଜି ମାରିବା ଉଦ୍ୟମ । ଭୁବନେଶ୍ବର ନୂଆ ଗାଁ ମୌଜାରେ ଥିବା ଲିଙ୍ଗରାଜଙ୍କ ଜମିରେ ବଡ଼ୁ ନିଯୋଗ ବେଆଇନ୍ ନିର୍ମାଣ କରୁଥିବା ଅଭିଯୋଗ କରି ନୀତି ବନ୍ଦ କରିଦେଲେ ବ୍ରାହ୍ମଣ ଓ ପୂଜାପଣ୍ଡା ନିଯୋଗ । ୩୬ଘଣ୍ଟା ଧରି ଚାଲିଲା ଛକାପଞ୍ଝା । ସମାଧାନ ପାଇଁ ପ୍ରଶାସନର କସରତ ମଧ୍ୟ ଫେଲ୍ ମାରିଲା । ଶେଷରେ ଦେବୋତ୍ତର କମିଶନଙ୍କ କାର୍ଯ୍ୟାଳୟରେ ଉଭୟ ପକ୍ଷ ବସି ଲମ୍ବା ସମୟ ଆଲୋଚନା କରିବା ପରେ ବଡ଼ୁ ନିଯୋଗ ନିର୍ମାଣ କାର୍ଯ୍ୟ ସ୍ଥଗିତ ରଖିବାକୁ ରାଜି ହୋଇଥିଲା । ବ୍ରାହ୍ମଣ ଓ ପୂଜାପଣ୍ଡା ନିଯୋଗ ଜିଦ୍ରୁ ଓହରିଥିଲେ ।\nଲିଙ୍ଗରାଜ ମନ୍ଦିରରେ ସେବାୟତଙ୍କ ଉପରେ ପ୍ରଶାସନର ନିୟନ୍ତ୍ରଣ ନାହିଁ । ଯିଏ ଯେତେବେଳେ ପାରିଲେ ଠାକୁରଙ୍କ ନୀତି ବନ୍ଦ କରି ନିଜ ସ୍ବାର୍ଥ ପୂରଣ ପାଇଁ ଦାବି କଲେ । ପୂର୍ବରୁ ମଧ୍ୟ ହାଣ୍ଡିଭଙ୍ଗା ଯାତ, ଚନ୍ଦନ ଯାତ୍ରା, ଶୀତଳଷଷ୍ଠୀରେ ଠାକୁରଙ୍କ ନୀତିରେ ବିଭ୍ରାଟ ହୋଇଛି । ନିଜ ସ୍ବାର୍ଥ ହାସଲ ପାଇଁ ଠାକୁରଙ୍କୁ ଉପାସ ରଖିବା ଯେମିତି ଏମାନଙ୍କ ଅଭ୍ୟାସରେ ପରିଣତ ହୋଇଗଲାଣି ।\nଅଟୋକୁ ପଛ ପଟୁ ଧକ୍କା ଦେଲା ଟ୍ରକ : ଜଣେ ମୃତ, ୨ ଗୁରୁତର\nଇଏ ଏମିତି ଏକ ଥାନା, ଯେଉଁଠିକି ଯିବାକୁ ବାରମ୍ବାର ଇଚ୍ଛା ହୁଏ\n୨୬ ଯାଏଁ କୋହଲା ପାଗ ସହ ବର୍ଷା, ୯ ଜିଲ୍ଲାକୁ ୟେଲୋ ୱାର୍ଣ୍ଣିଂ\nଦେଶ- ବିଦେଶ (36,702)
